ไฟแนนซ์ทูเดย์
โดย...ใจฮิน
7 พ.ค. 2558

โดย...ใจฮิน
...ลุ้นกันอีกรอบสำหรับการโยกย้ายผู้บริหารกระทรวงการคลัง ว่า การประชุมคณะรัฐมนตรี (ครม.) วันนี้จะมีการเสนอขอความเห็นชอบหรือไม่ หากมีก็ต้องจับตาการโยกย้าย 2 ตำแหน่งที่สำคัญ ที่มีการคาดการณ์กันว่าจะโยก อำนวย ปรีมนวงศ์ ผู้ตรวจคลัง ไปเป็นผู้อำนวยการสำนักงานบริหารหนี้สาธารณะ (สบน.) ที่ว่างอยู่ และการสลับเก้าอี้กันระหว่าง มนัส แจ่มเวหา อธิบดีกรมบัญชีกลาง กับสุทธิรัตน์ รัตนโชติ ผู้ตรวจคลัง
...งานหนักอยู่ที่ผู้อำนวยการ สบน.คนใหม่ ที่ต้องเข้ามาสางหนี้จากโครงการรับจำนำข้าว ที่กระทรวงการคลังรายงานให้ ครม. รับทราบล่าสุดว่า มีจำนวนสูงถึง 9 แสนล้านบาท ในจำนวนนี้ครึ่งหนึ่งต้องชำระภายใน 8 ปีนับจากนี้ หรือปีละ 5 หมื่นล้านบาท ซึ่งเป็นจำนวนที่สูงมาก เพราะทุกวันนี้งบชำระเงินต้นหนี้ของประเทศยังตั้งได้แค่ 5-6 หมื่นล้าน/ปีเท่านั้น
...นโยบายไม่ให้แบงก์รัฐแข่งขันแย่งลูกค้ากันเอง ยังเป็นปัญหาที่แก้ไม่ตกเมื่อธนาคารออมสินออกสินเชื่อบ้านดอกเบี้ย 0% เป็นเวลานาน 10 เดือน แย่งกันชิงลูกค้าจากธนาคารอาคารสงเคราะห์ (ธอส.) ที่เป็นธนาคารปล่อยกู้เรื่องที่อยู่อาศัยโดยเฉพาะกันแบบหน้าตาเฉย
...เหมือนยกภูเขาออกจากอกของสมชัย สัจจพงษ์ อธิบดีกรมศุลกากร ที่ตัดสินใจยื่นใบลาออกจากตำแหน่งประธานคณะกรรมการสำนักงานสลากกินแบ่งรัฐบาล เพื่อเปิดทางให้ทหารเข้าไปแก้ปัญหาการขายสลากเกินราคา ตอนนี้สมชัยขอลุยงานของกรมศุลกากรที่มีเรื่องต้องสะสางมากมาย ทั้งปัญหาการทุจริต ปัญหาข้อพิพาทภาษี การเพิ่มประสิทธิภาพการเก็บภาษี เพื่อรองรับการเปิดประชาคมเศรษฐกิจอาเซียน (เออีซี) ในปลายปีนี้
...กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เจองานหนักเมื่อเศรษฐกิจไม่ดีอย่างที่คิด ไม่ว่าจะเรื่องการส่งออกที่เสี่ยงติดลบ รายได้เกษตรกรก็ยังอ่อนแอ ขยายตัวติดลบ จนสะเทือนการขยายตัวการบริโภค ทำให้ สศค.ต้องเร่งหามาตรการตุนไว้หากภายในหนึ่งหรือสองเดือนนี้เศรษฐกิจยังอ่อนแอลงอีก ถูกเรียกหาเมื่อไหร่ จะได้ชงมาตรการให้รัฐบาลออกมากระตุ้นเศรษฐกิจรอบใหม่ได้ทันท่วงที